b"\n_START_ARTICLE_\nCarlos Santana\n_START_SECTION_\nZgodnje \xc5\xbeivljenje\n_START_PARAGRAPH_\nSantana se je rodil v mestu Autl\xc3\xa1n de Navarro, Jalisco v Mehiki. Ko je bil star \xc5\xa1est let se je za\xc4\x8del u\xc4\x8diti igranja violine, pri osmih letih pa igranja kitare pod mentorstvom svojega o\xc4\x8deta, ki je bil mariachi. Njegov mlaj\xc5\xa1i brat, Jorge, je prav tako postal profesionalni kitarist. Na mladega Carlosa je zelo vplival Ritchie Valens v \xc4\x8dasu, ko je zelo malo Mehi\xc4\x8danov izvajalo ameri\xc5\xa1ko rock in pop glasbo. Dru\xc5\xbeina se je iz Autl\xc3\xa1na de Navarro preselila v mesto Tijuana, ki le\xc5\xbei na mehi\xc5\xa1ki meji s Kalifornijo, kasneje pa v San Francisco. Carlos je ostal v Tijuani, kasneje pa se je pridru\xc5\xbeil dru\xc5\xbeini v San Franciscu, kjer je obiskoval \xc5\xa1olo James Lick Middle School, leta 1965 pa je maturiral na srednji \xc5\xa1oli Mission High School. Sprejet je bil na Dr\xc5\xbeavno univerzo Kalifornije v Northridgeu in Dr\xc5\xbeavno univerzo Humboldta, vendar se za \xc5\xa1tudij ni odlo\xc4\x8dil.\n_START_SECTION_\nZgodnja kariera\n_START_PARAGRAPH_\nNa Santano so vplivali popularni izvajalci 50. let kot so B.B. King, T-Bone Walker, and John Lee Hooker. Kmalu po tem, ko je za\xc4\x8del z igranjem kitare, se je pridru\xc5\xbeil lokalnim glasbenim skupinam, kjer je za\xc4\x8del igrati rock 'n' roll 50. let. Prav tako se je spoznal s \xc5\xa1tevilnimi glasbenimi zvrstmi kot sta jazz in ljudska glasba ter s cveto\xc4\x8dim hipijevskim gibanjem s centrom v San Franciscu. Po ve\xc4\x8d letih slu\xc5\xbebe kot pomivalec, se je Santana odlo\xc4\x8dil postati profesionalni glasbenik. Leta 1966 je po spletu okoli\xc5\xa1\xc4\x8din postal znan. Santana je pogosto zahajal v lokal Fillmore West, ki ga je vodil Bill Graham. Med nedeljsko matinejo v Fillmore Westu bi moral nastopiti Paul Butterfield, vendar zaradi vinjenosti ni mogel. Graham je zato sestavil zasedbo glasbenikov, ki jih je poznal prek svojih stikov z Butterfieldovo skupino ter skupinama Grateful Dead in Jefferson Airplane. Kitaristov \xc5\xa1e ni izbral, zato je Santanin mened\xc5\xbeer, Stan Marcum, Grahamu predlagal, da se Santana pridru\xc5\xbei zasedbi. Graham se je s tem strinjal. Med jam sessionom je ob\xc4\x8dinstvo, z Grahamom na \xc4\x8delu, opazilo Santanino igranje in sola\xc5\xbee. \xc5\xa0e istega leta je Santana ustanovil zasedbo Santana Blues Band, katere prvo zasedbo so sestavljali David Brown (bas kitara), Marcus Malone (tolkala) in Gregg Rolie (Hammond B3)._NEWLINE_Z originalnim zvokom, ki je vseboval predvsem me\xc5\xa1anico latin rocka, jazza, bluesa, salse in afri\xc5\xa1kih ritmov, je skupina (kmalu po ustanovitvi je za svoje ime privzela kar Carlosov priimek) kmalu dobila poslu\xc5\xa1alce v okolici San Francisca. Zgodnji uspehi skupine, z legendarnim nastopom na festivalu Woodstock, pa so bili klju\xc4\x8d do prve sklenjene pogodbe z zalo\xc5\xbebo Columbia Records, ki jo je v tistem \xc4\x8dasu vodil Clive Davis.\n_START_SECTION_\nPrva pogodba, preboj na Woodstocku in prvi uspehi: 1969\xe2\x80\x9372\n_START_PARAGRAPH_\nPo sklenitvi pogodbe z zalo\xc5\xbebo Columbia Records je skupina Santana za\xc4\x8dela snemati svoj prvenec. S posnetki niso bili zadovoljni, zato so odpustili bobnarja Boba Livingstona, na njegovo mesto pa je pri\xc5\xa1el Michael Shrieve, ki je imel dobro podlago tako iz jazza kot rocka. Skupino je bil primoran, zaradi obto\xc5\xbebe umora, zapustiti tudi tolkalist Marcus Malone, zamenjal pa ga je Michael Carabello, ki je v skupino pripeljal \xc5\xa1e enega \xc4\x8dlana, Joseja Chepita Areasa, znanega tolkalista iz Nikaragve. Njegove izku\xc5\xa1nje so bile za skupino nepogre\xc5\xa1ljive._NEWLINE_Bill Graham, ki je bil obo\xc5\xbeevalec skupine \xc5\xbee vse od njenega nastanka, je skupini \xc5\xa1e pred izidom debitantskega albuma omogo\xc4\x8dil nastop na festivalu Woodstock. Santana je bila eno izmed presene\xc4\x8denj festivala. Nastop skupine je bil legendaren, njihova 11-minutna izvedba skladbe \xc2\xbbSoul Sacrifice\xc2\xab\xc2\xa0pa je utrdila njihovo popularnost. Graham je nato skupini dal nekaj napotkov za snemanje skladbe \xc2\xbbEvil Ways\xc2\xab, za katero se mu je zdelo, da bo postala radijska uspe\xc5\xa1nica in jo je v izvirniku posnel Willie Bobo. Debitantski album skupine, Santana, je iz\xc5\xa1el avgusta 1969 in postal hit, dosegel je 4. mesto ameri\xc5\xa1ke lestvice Billboard 200, singl \xc2\xbbEvil Ways\xc2\xab\xc2\xa0pa se je uvrstil na 9. mesto lestvice Billboard Hot 100._NEWLINE_Z nastopom na Woodstocku leta 1969 se je skupina predstavila svetovni javnosti in po\xc5\xbeela odobravanje kritikov. Hiter uspeh je skupino postavil pod pritisk, za\xc4\x8dela pa so se tudi trenja glede nadaljnje glasbene usmeritve skupine. Rolie je \xc5\xbeelel skupino usmeriti v hard rock, medtem ko je Carlos \xc5\xbeelel skupino usmeriti v zmes bluesa in rocka. V zvok skupine je \xc5\xbeelel vplesti elemente jazza, na kar so vplivali G\xc3\xa1bor Szab\xc3\xb3, Miles Davis, Pharoah Sanders in John Coltrane, kot tudi njegov \xc4\x8dedalje ve\xc4\x8dji interes po duhovnosti. V istem \xc4\x8dasu je Chepita Areasa prizadela skoraj usodna mo\xc5\xbeganska krvavitev, zato sta ga za\xc4\x8dasno nadome\xc5\xa1\xc4\x8dala Willie Bobo in Coke Escovedo. Ostali \xc4\x8dlani skupine, predvsem Carabello, so bili mnenja, da skupina ne bi smela javno nastopati brez Areasa. Tako so bili ustvarjeni konflikti in skupina je za\xc4\x8dela razpadati._NEWLINE_Skupina je po uspe\xc5\xa1nem prvencu septembra 1970 izdala svoj drugi album, Abraxas. Album je vseboval zmes rocka, bluesa, jazza, salse in drugih vplivov, s katero je skupina pokazala napredek od prvenca. Album je bil s strani javnosti dobro sprejet. Abraxas vsebuje dva najve\xc4\x8dja hita skupine, \xc2\xbbOye Como Va\xc2\xab\xc2\xa0in \xc2\xbbBlack Magic Woman/Gypsy Queen\xc2\xab. Album je \xc5\xa1est tednov dr\xc5\xbeal prvo mesto lestvice Billboard 200. Na lestvici je ostal 88 tednov, leta 1986 pa je prejel 4 platinaste certifikate. Leta 2003 je bil uvr\xc5\xa1\xc4\x8den na 207. mesto Seznama 500. najbolj\xc5\xa1ih albumov vseh \xc4\x8dasov po izboru revije Rolling Stone._NEWLINE_Leta 1971 je bil v skupino povabljen znan mladi kitarist Neal Schon. Z njim je skupina posnela tretji album, Santana III. Skupina je sedaj vsebovala kitarski duet, ki je dal albumu nekoliko tr\xc5\xa1i zvok. V zvoku albuma se je poznala vrnitev okrevajo\xc4\x8dega Chepita Areasa ter tolkalska pomo\xc4\x8d Coka Escoveda. Na albumu se je pojavila tudi trobilna sekcija skupine Tower of Power, Luis Gasca iz skupine Malo in \xc5\xa1e nekateri drugi studijski glasbeniki, ki so ve\xc4\x8dinoma prispevali tolkala in vokale. Santana III je bil \xc5\xa1e en uspe\xc5\xa1en album, ki je dosegel 1. mesto lestvic, prodana sta bila 2 milijona izvodov, z albuma pa sta iz\xc5\xa1la hita \xc2\xbbEverybody's Everything\xc2\xab\xc2\xa0in \xc2\xbbNo One to Depend On\xc2\xab._NEWLINE_Napetosti med \xc4\x8dlani skupine pa niso popustile. Poleg te\xc5\xbeav glede glasbenih razlik so se pojavile \xc5\xa1e te\xc5\xbeave z drogami. Santana se je bal, da bodo droge slabo vplivale na nastope skupine. Coke Escovedo je Santano spodbujal, da je prevzel dol\xc5\xbenosti glasbenega direktorja skupine. Poleg tega so pri\xc5\xa1le na dan tudi finan\xc4\x8dne nepravilnosti mened\xc5\xbeerja Stana Marcuma, ki ga je Bill Graham ozna\xc4\x8dil za nesposobnega. Zamera med Santano in Carabellom o na\xc4\x8dinu \xc5\xbeivljenja se je kon\xc4\x8dala z odhodom Carabella iz skupine. Kot zamenjava zanj je skupina tik pred koncertom v New Yorku najela Jamesa Minga Lewisa. David Brown je skupino zapustil malce kasneje zaradi te\xc5\xbeav z drogami. Ju\xc5\xbenoameri\xc5\xa1ka turneja je bila, zaradi \xc5\xa1tudentskih protestov proti vladni politiki ZDA in nemirnih obo\xc5\xbeevalcev, prekinjena v Limi. Ta turneja je prepri\xc4\x8dala Santano, da mora storiti spremembe tako v skupini, kot v zasebnem \xc5\xbeivljenju._NEWLINE_Januarja 1972 so Santana, Schon, Escovedo in Lewis skupaj z nekdanjim bobnarjem Hendrixove skupine Band of Gypsys, Buddyjem Milesom izvedli koncert v kraterju Diamond Head na Havajih, ki je bil posnet in je iz\xc5\xa1el pod naslovom Carlos Santana & Buddy Miles! Live!. Album je dosegel zlat certifikat.\n_START_SECTION_\nCaravanserai\n_START_PARAGRAPH_\nV za\xc4\x8detku leta 1972 je skupina za\xc4\x8dela s snemanjem \xc4\x8detrtega studijskega albuma, Caravanserai. Med snemanji sta Santana in Michael Shrieve v studio pripeljala \xc2\xbbnove\xc2\xab\xc2\xa0glasbenike: tolkalista Jamesa Minga Lewisa in Armanda Peraza, ki sta nadomestila Michaela Carabella, ter basista Toma Rutleyja, ki je nadomestil Davida Browna. Pri snemanju sta sodelovala tudi klaviaturista Tom Coster in Wendy Haas. S prihodom novih glasbenikov v studio se Gregg Rolie in Neal Schon nista strinjala, zato sta zapustila skupino, \xc4\x8deprav sta pred tem oba sodelovala pri snemanju albuma. Rolie se je vrnil v doma\xc4\x8di Seattle in leta 1973 postal \xc4\x8dlan skupine Journey, v kateri je igral tudi Schon._NEWLINE_Caravanserai je prinesel spremembe v glasbeni usmeritvi skupine, ki se je usmerila v jazz fusion. Album je prejel pohvale kritikov, izvr\xc5\xa1ni direktor zalo\xc5\xbebe CBS Clive Davis pa je Santano opozoril, da bo album poslab\xc5\xa1al pozicijo skupine kot \xc2\xbbTop 40\xc2\xab\xc2\xa0izvajalca. Dejal mu je tudi, da s tem albumom dela \xc2\xbbkarierni samomor\xc2\xab. Album je vseeno dosegel platinast status. O te\xc5\xbeavah, skozi katere je \xc5\xa1la skupina v tem \xc4\x8dasu, je leta 1972 v \xc4\x8dlanku z naslovom \xc2\xbbThe Resurrection of Carlos Santana\xc2\xab, v reviji Rolling Stone pisal Ben Fong-Torres._NEWLINE_Santana je nato spoznal Deborah King, s katero se je leta 1973 poro\xc4\x8dil. Kingova je h\xc4\x8di pokojnega bluesovskega pevca in kitarista Saundersa Kinga. Carlos in Deborah imata tri otroke: Salvadorja, Stello in Angelico. Skupaj sta ustanovila neprofitno organizacijo \xc2\xbbThe Milagro Foundation\xc2\xab, ki zagotavlja otrokom finan\xc4\x8dno pomo\xc4\x8d za izobra\xc5\xbeevalne, zdravstvene in druge potrebe.\n_START_SECTION_\nMenjanje stilov in duhovnost: 1972\xe2\x80\x9379\n_START_PARAGRAPH_\nLeta 1972 se je Santana za\xc4\x8del kazati zanimanje nad fusion skupino The Mahavishnu Orchestra in njenim kitaristom Johnom McLaughlinom. Zaradi Santanovega zanimanja nad meditacijo je McLaughlin Santano in njegovo \xc5\xbeeno predstavil svojem guruju \xc5\xa0riju \xc4\x8cinmoju. \xc4\x8cinmoj ju je leta 1973 sprejel kot u\xc4\x8denca. Santana je dobil ime Devadip, kar pomeni \xc2\xbbSvetilka, lu\xc4\x8d in oko Boga\xc2\xab. Santana in McLaughlin sta nato leta 1973 posnela skupen album, Love Devotion Surrender, pri snemanju katerega so sodelovali tako \xc4\x8dlani Santane, kot \xc4\x8dlani The Mahavishnu Orchestra, ter tolkalist Don Alias in organist Larry Young, ki sta skupaj z McLaughinom sodelovala pri snemanju Davisovega albuma Bitches Brew, leta 1969._NEWLINE_Leta 1973 je Santana sestavil novo zasedbo skupine, ki so jo poleg Carlosa sestavljali \xc5\xa1e Armando Peraza in Chepito Areas na tolkalih, Doug Rauch na basu, Michael Shrieve na bobnih ter Tom Coster in Richard Kermode na klaviaturah. Santana je za turnejo po Japonski v skupino pripeljal jazzovskega vokalista Leona Thomasa. Koncerta, ki sta potekala 4. in 3. julija 1973, sta bila posneta in sta iz\xc5\xa1la pod naslovom Lotus (1974). Zalo\xc5\xbeba CBS ni dovolila izdaje, dokler ne bi bil ves posnet material zgo\xc5\xa1\xc4\x8den. Santana se s to zahtevo ni strinjal in tako je Lotus v ZDA iz\xc5\xa1el samo kot trojni album. Skupina je zatem od\xc5\xa1la v studio, kjer je posnela album Welcome, na katerem sta opazna Santanov interes za jazz fusion in sodelovanje s \xc5\xa0rijem \xc4\x8cinmojem._NEWLINE_Sledilo je sodelovanje Santane z vdovo Johna Coltrana, Alice Coltrane, ki je zabele\xc5\xbeeno na albumu Illuminations (1974). Album je posegel v avantgardni free jazz z vzhodnoindijskimi vplivi in vplivi klasike, pri snemanju pa sta sodelovala tudi nekdanja sodelavca Milesa Davisa, Jack DeJohnette in Dave Holland. Kmalu potem je Santana zopet preme\xc5\xa1al zasedbo skupine. Tokrat so jo zapustili skupino Kermode, Thomas in Rauch, nadomestili pa so jih vokalist Leon Patillo, vra\xc4\x8dajo\xc4\x8di basist David Brown in saksofonist Jules Broussard. V tak\xc5\xa1ni zasedbi je skupina posnela album Borboletta, ki je iz\xc5\xa1el leta 1974. Istega leta je skupino, zaradi solo kariere, zapustil Michael Shrieve, nadomestil pa ga je Leon \xc2\xbbNdugu\xc2\xab Chancler._NEWLINE_V tem \xc4\x8dasu se je mened\xc5\xbement Billa Grahama \xc4\x8dutil odgovornega za afere skupine. Graham je bil kriti\xc4\x8den glede usmeritve skupine v jazz in je izrazil stali\xc5\xa1\xc4\x8de, da bi se skupina morala vrniti na stare tire z glasbo, ki jih je naredila slavne. Tudi Santana je opa\xc5\xbeal, da je usmeritev skupine odbijala \xc5\xa1tevilne obo\xc5\xbeevalce. \xc4\x8ceprav so bili albumi in koncerti s strani jazzovskih kritikov dobro sprejeti, je prodaja albumov upadala._NEWLINE_Santana je nato skupaj s Tomom Costerjem, producentom Davidom Rubinsonom in Chanclerjem sestavil zopet novo zasedbo Santane, v katero je vklju\xc4\x8dil pevca Grega Walkerja. Album Amigos, ki je iz\xc5\xa1el leta 1976 in je vseboval skladbi \xc2\xbbDance, Sister, Dance\xc2\xab\xc2\xa0in \xc2\xbbLet It Shine\xc2\xab\xc2\xa0je imel mo\xc4\x8dan funk in latin zvok. Album, predvsem instrumentalna skladba \xc2\xbbEuropa (Earth's Cry Heaven's Smile)\xc2\xab, je bil pogosto predvajan na radijskih postajah in vrnil Santano na lestvice. Amigos se je uvrstil na 10. mesto lestvice Billboard 200. Maja 1976 je revija Rolling Stone objavila \xc4\x8dlanek o Santani z naslovom \xc2\xbbSantana Comes Home\xc2\xab._NEWLINE_Albumi, ki so bili zasnovani konec 70., let so sledili isti formuli, vendar s \xc5\xa1tevilnimi spremembami zasedb. Med novimi glasbenik je bil tudi tolkalist Raul Rekow, ki se je skupini pridru\xc5\xbeil za\xc4\x8detek leta 1977. Eden najve\xc4\x8djih komercialnih uspehov skupine v tem \xc4\x8dasu je bila verzija hita skupine The Zombies, \xc2\xbbShe's Not There\xc2\xab, ki je leta 1977 iz\xc5\xa1la na dvojnem albumu Moonflower._NEWLINE_Zaradi uspeha albumov iz konca 70. let, se je Santana odlo\xc4\x8dil za\xc4\x8deti solo kariero. Pri zalo\xc5\xbebi CBS je v dveh letih izdal dva albuma: Oneness: Silver Dreams \xe2\x80\x93 Golden Reality (1979) in The Swing of Delight (1980), pri snemanju katerega so sodelovali nekateri njegovi glasbeni prijatelji: Herbie Hancock, Wayne Shorter, Ron Carter in Tony Williams iz legendarnega Davisovega kvinteta iz 60. let._NEWLINE_Zaradi pritiskov in sku\xc5\xa1njav, s katerimi se je kot rockovski zvezdnik nenehno sre\xc4\x8deval, ter smernic duhovnega na\xc4\x8dina \xc5\xbeivljenja, ki so jih zahtevali guru \xc5\xa0ri \xc4\x8cinmoj in njegovi sledilci, je bil Santana pogosto v konfliktih in stresu glede na svoj na\xc4\x8din \xc5\xbeivljenja in zakon. Bil je vse bolj razo\xc4\x8daran nad nerazumljivimi pravili, ki jih je uvedel \xc4\x8cinmoj in zlasti ker Carlosu in Deborah ni dovolil na\xc4\x8drtovati dru\xc5\xbeine. Carlos je \xc4\x8dutil, da posku\xc5\xa1a guru z njegovo slavo pove\xc4\x8dati svoj ugled. Carlos in Deborah sta se s \xc4\x8cinmojem iz tak\xc5\xa1nih in podobnih razlogov raz\xc5\xa1la leta 1982.\n_START_SECTION_\n1980. leta\n_START_PARAGRAPH_\nV 80. letih je skupina izdala ve\xc4\x8d singlov, ki so se vrteli po radiu. \xc2\xbbWinning\xc2\xab z albuma Zebop! (1981) in \xc2\xbbHold On\xc2\xab\xc2\xa0z albuma Shang\xc3\xb3 (1982), sicer priredba istoimenske skladbe Iana Thomasa, sta leta 1982 dosegli top 20. Po razhodu s \xc5\xa0rijem \xc4\x8cinmojem, je Santana od\xc5\xa1el v studio, kjer je posnel solo album, pri katerem sta sodelovala Keith Olson in legendarni R&B producent, Jerry Wexler. Album Havana Moon (1983) je razkril Santanove zgodnje glasbene izku\xc5\xa1nje v Tijuani z Diddleyjevo skladbo \xc2\xbbWho Do You Love?\xc2\xab\xc2\xa0in naslovno skladbo, Berryjevo \xc2\xbbHavana Moon\xc2\xab. Kot gostje so na albumu sodelovali Booker T. Jones, The Fabulous Thunderbirds, Willie Nelson in celo mariachi orkester Santaninega o\xc4\x8deta. S prispevkom h soundtracku filma La Bamba, ki govori o \xc5\xbeivljenju legende rock 'n' rolla, Ritchieja Valensa, ki ga je v filmu upodobil Lou Diamond Phillips, se je Santana zopet poklonil zgodnjim rock koreninam._NEWLINE_\xc4\x8ceprav se je skupina v 80. letih trudila proizvajati albume, ki bi bili komercialno uspe\xc5\xa1ni, je bila prodaja albuma Beyond Appearances (1985), zaradi spremembe okusa publike, zelo mizerna. Leta 1985 je Bill Graham prepri\xc4\x8dal organizatorja Live Aida, Boba Geldofa, da je dovolil skupini nastop na Live Aidu. Energi\xc4\x8den nastop skupine na Live Aidu je pokazal, da je skupina \xc5\xa1e vedno dober izvajalec, kljub slabi uvrstitvi na lestvicah. Santana je pridobil veliko spo\xc5\xa1tovanje v jazz in rock krogih ko sta ga Prince in kitarist Kirk Hammett iz Metallice navajala kot vzornika._NEWLINE_Skupina se je leta 1987 vrnila z novim albumom Freedom._NEWLINE_Da bi zadovoljil vodilne v zalo\xc5\xbebi s hit skladbami, je Santana za\xc4\x8del kot gost sodelovati s \xc5\xa1tevilnimi znanimi izvajalci kot so Weather Report, jazzovski pianist McCoy Tyner, bluesovska legenda John Lee Hooker, Frank Franklin, kitarist Vernon Reid in pevec Salif Keita. Skupaj z Mickeyjem Hartim iz skupine Grateful Dead je sodeloval z nigerijskim bobnarjem Babatundom Olatunjijem, ki je priredil Santanino skladbo iz 60. let, \xc2\xbbJingo\xc2\xab. Leta 1988 je Santana ponovno zdru\xc5\xbeil nekdanje \xc4\x8dlane Santane za serijo koncertov. CBS je izdala 20-letno retrospektivo uspehov skupine z dvojnim kompilacijskim albumom Viva Santana!. Istega leta je Santana ustanovil instrumentalno zasedbo skupine, kjer je igral tudi legendarni jazzovski saksofonist, Wayne Shorter. Zasedbo skupine so \xc5\xa1e sestavljali klaviaturist Patrice Rushen, basist Alphonso Johnson, tolkalista Armando Peraza in Chepito Areas ter bobnar Leon \xc2\xbbNdugu\xc2\xab\xc2\xa0Chancler\xc2\xab. Turneja je do\xc5\xbeivljala veliko pozornosti s strani glasbenih medijev, ki so skupino primerjali s \xc4\x8dasom, v katerem je bil izdan album Caravanserai. Santana je nato izdal \xc5\xa1e en solo album, Blues for Salvador (1987), ki je osvojil grammyja za najbolj\xc5\xa1o rockovsko instrumentalno izvedbo._NEWLINE_Leta 1990 je Santana po 22 letih zapustil zalo\xc5\xbebo Columbia in sklenil pogodbo z zalo\xc5\xbebo Polygram Records. Naslednje leto je kot gost nastopil na albumu Ottmarja Lieberta, Solo Para Ti. Leta 1992 je Santana kot predskupino najel skupino Phish.\n_START_SECTION_\nVrnitev komercialnega uspeha\n_START_PARAGRAPH_\nSantana je v 90. leta vstopil z novim albumom skupine, Spirits Dancing in the Flesh. Temu je leta 1992 sledil album Milagro, leta 1993 album v \xc5\xbeivo Sacred Fire: Live in South America in leta 1994 Santana Brothers, na katerem sta sodelovala Carlosov brat Jorge in ne\xc4\x8dak Carlos Hernandez. Albumi so se prodajali slabo. V naslednjih letih je Santana hodil po turnejah, vendar brez novih albumov in celo brez novih snemalnih pogodb. V tistem \xc4\x8dasu pa je Clive Davis, predsednik zalo\xc5\xbebe Arista Records, ki je s Santano sodeloval pri zalo\xc5\xbebi Columbia Records, z njim sklenil pogodbo in ga spodbudil k snemanju zvezdni\xc5\xa1kega albuma s \xc5\xa1tevilnimi mladimi izvajalci. Rezultat je bil album Supernatural, ki je iz\xc5\xa1el leta 1999 in pri katerem so sodelovali Everlast, Rob Thomas, Eric Clapton, Lauryn Hill, Wyclef Jean, Cee Lo Green, Man\xc3\xa1, Dave Matthews, K. C. Porter, J. B. Eckl in \xc5\xa1e nekateri drugi._NEWLINE_Prvi singl z albuma je pritegnil pozornost tako obo\xc5\xbeevalcev kot glasbene industrije. \xc2\xbbSmooth\xc2\xab\xc2\xa0z dinami\xc4\x8dnim \xc4\x8da-\xc4\x8da-\xc4\x8da ritmom je napisal in odpel Rob Thomas iz skupine Matchbox Twenty. Skladbo so takoj za\xc4\x8deli vrteti po \xc5\xa1tevilnih radijskih postajah. \xc2\xbbSmooth\xc2\xab\xc2\xa0je dvanajst tednov dr\xc5\xbeal prvo mesto lestvice Billboard Hot 100 in postal zadnji prvouvr\xc5\xa1\xc4\x8deni singl 1990. let. Videospot skladbe je prav tako postal zelo popularen. Supernatural je dosegel prvo mesto lestvice Billboard 200, naslednji singl z albuma, \xc2\xbbMaria Maria\xc2\xab, kjer je sodeloval R&B duet The Product G&B, pa je prav tako dosegel prvo mesto lestvice, kjer je spomladi 2000 ostal deset tednov. V ZDA je bilo prodanih ve\xc4\x8d kot 15 milijonov izvodov albuma, ki je tako postal eden izmed najuspe\xc5\xa1nej\xc5\xa1ih albumov skupine._NEWLINE_Leta 1998 je bil Santana skupaj s klasi\xc4\x8dno zasedbo skupine, ki je posnela prva dva albuma, sprejet v Hram slavnih rokenrola. Skupaj s skladateljem skladbe \xc2\xbbBlack Magic Woman\xc2\xab, Petrom Greenom, ki je bil tarat prav tako sprejet, je skupina izvedla omenjeno skladbo. Istega leta je Santana prejel zvezdo na Hollywoodski aleji slavnih._NEWLINE_Leta 2000 je Supernatural osvojil devet grammyjev, vklju\xc4\x8dno z grammyjem za album leta, posnetek leta (\xc2\xbbSmooth\xc2\xab) in skladbo leta za Roba Thomasa in Itaala Shurja. Santana je v govoru ob podelitvi opisal svoje ob\xc4\x8dutke o mestu glasbe v duhovnem obstoju. Kasneje istega leta je osvojil \xc5\xa1e tri latin grammyje, vklju\xc4\x8dno z grammyjem za posnetek leta. Leta 2001 je Santana sodeloval pri snemanju Jacksonove skladbe \xc2\xbbWhatever Happens\xc2\xab\xc2\xa0z albuma Invincible._NEWLINE_Leta 2002 je skupina izdala album Shaman, kjer so, tako kot pri Supernaturalu, sodelovali gostujo\xc4\x8di izvajalci, med njimi Citizen Cope, P.O.D. in Seal. \xc4\x8ceprav album ni dosegel uspeha predhodnika, sta z njega iz\xc5\xa1la dva hit singla. Singl \xc2\xbbThe Game of Love\xc2\xab, pri katerem je sodelovala Michelle Branch, je dosegel 5. mesto lestvice Billboard Hot 100, veliko tednov pa je ostal tudi na vrhu lestvice Billboard Adult Contemporary. Singl \xc2\xbbWhy Don't You & I\xc2\xab, ki ga je napisal in odpel Chad Kroeger iz skupine Nickelback, je dosegel 8. mesto lestvice Billboard Hot 100. \xc2\xbbThe Game of Love\xc2\xab\xc2\xa0je osvojil grammyja za najbolj\xc5\xa1e vokalno pop sodelovanje._NEWLINE_V za\xc4\x8detku avgusta 2003 je uredni\xc5\xa1tvo revije Rolling Stone uvrstilo Santano na 15. mesto seznama 100 najbolj\xc5\xa1ih kitaristov vseh \xc4\x8dasov._NEWLINE_21. aprila 2005 je bil Santana po\xc4\x8da\xc5\xa1\xc4\x8den kot BMI Icon na 12. podelitvi nagrad BMI Latin Awards. Santana je bil prvi tekstopisec s tak\xc5\xa1no \xc4\x8dastjo. Nagrada je podeljena ustvarjalcu, ki je bil \xc2\xbbedinstven in neizbrisen vpliv na generacije glasbenikov\xc2\xab._NEWLINE_Leta 2005 je Herbie Hancock povabil Santano k sodelovanju na albumu Possibilities. Album je iz\xc5\xa1el 30. avgusta 2005. Santana in Ang\xc3\xa9lique Kidjo sta sodelovala pri snemanju skladbe \xc2\xbbSafiatou\xc2\xab. Istega leta je tudi Shakira povabila Santano k snemanju skladbe \xc2\xbbIllegal\xc2\xab, ki je iz\xc5\xa1la na njenem drugem angle\xc5\xa1kem albumu Oral Fixation Vol. 2._NEWLINE_Santanin album iz leta 2005, All That I Am, vsebuje prete\xc5\xbeno sodelovanja z drugimi izvajalci. Prvi singl, \xc2\xbbI'm Feeling You\xc2\xab\xc2\xa0je Santana zopet posnel z Michelle Branch in The Wreckers. Pri snemanju albuma so sodelovali tudi drugi glasbeni gostje, med njimi Steven Tyler iz skupine Aerosmith, Kirk Hammett iz Metallice, hip-hop izvajalec will.i.am in kitarist George Pajon, hip-hop in reggae izvajalec Sean Paul in R&B pevec Joss Stone. Aprila in maja 2006 je Santana izvedel turnejo po Evropi, kjer je kot predskupino promoviral skupino svojega sina, Salvadorja._NEWLINE_Leta 2007 se je Santana, skupaj s Sheilo E. in Jos\xc3\xa9jem Felicianom pojavil na albumu Glorie Estefan, 90 Millas, na singlu \xc2\xbbNo Llores\xc2\xab. Nato je skupaj s Chadom Kroegerjem posnel hit singl \xc2\xbbInto the Night\xc2\xab. Sodeloval je tudi pri snemanju Ramazzottijevega hita \xc2\xbbFuoco nel fuoco\xc2\xab\xc2\xa0z albuma e\xc2\xb2._NEWLINE_Leta 2008 je Santana sodeloval s svojim dolgoletnim prijateljem, Marcelom Vieiro, na njegovem solo albumu Acoustic Demos, ki je iz\xc5\xa1el konec leta. Album vsebuje skladbe kot sta \xc2\xbbFor Flavia\xc2\xab\xc2\xa0in \xc2\xbbAcross the Grave\xc2\xab, ki vsebujeta melodi\xc4\x8dne riffe Santane._NEWLINE_Carlos Santana je leta 2009 nastopil v finalu tekmovanja American Idol skupaj s trinajstimi finalisti, med katerimi so bili tudi izvajalci Kiss, Queen in Rod Stewart. 8. julija 2009 je Carlos skupaj s svojo deset\xc4\x8dlansko all-star skupino nastopil na Atenskem olimpijskem stadionu v Atenah, kot del evropske turneje \xc2\xbbSupernatural Santana \xe2\x80\x93 A Trip through the Hits\xc2\xab. 10. julija 2009 je nastopil na stadionu Filipa II. v Skopju. Koncert, ki je bil dolg dve uri in pol pred 20.000 ljudmi, je bil prvi Santanin koncert v tej regiji.  Skladbe s turneje \xc2\xbbSupernatural Santana \xe2\x80\x93 A Trip through the Hits\xc2\xab\xc2\xa0je izvajal tudi v hotelu/kazinoju The Hard Rock v Las Vegasu, kot hi\xc5\xa1ni izvajalec skozi vse leto 2011._NEWLINE_Santana je upodobljen kot lik v glasbeni video igri Guitar Hero 5. Igra, ki je iz\xc5\xa1la 1. septembra 2009, vsebuje \xc5\xbeivi posnetek skladbe \xc2\xbbNo One to Depend On\xc2\xab. Leta 2011 so bile tri Santanine skladbe ponujene za prenos v programu za u\xc4\x8denje kitare Rocksmith: \xc2\xbbOye Como Va\xc2\xab, \xc2\xbbSmooth\xc2\xab\xc2\xa0in \xc2\xbbBlack Magic Woman/Gypsy Queen\xc2\xab._NEWLINE_Od leta 2007 ima Santana, v sodelovanju z Robertom Santiba\xc3\xb1ezom, verigo mehi\xc5\xa1kih restavracij z imenom \xc2\xbbMaria Maria\xc2\xab. Restavracije so locirane v mestih Tempe, Walnut Creek, Danville, San Diego, Austin in Boca Raton._NEWLINE_Leta 2012 je skupina izdala album Shape Shifter, ki vsebuje prete\xc5\xbeno instrumentalne skladbe._NEWLINE_2. februarja 2013 je Carlos Santana oznanil, da bo ponovno zdru\xc5\xbeil klasi\xc4\x8dno zasedbo skupine, ki je posnela album Santana III, z namenom posneti nov album. Svojo vrnitev so nato potrdili Neal Schon, Michael Shrieve in Mike Carabello. O vrnitvi Gregga Rolieja je Santana dejal: \xc2\xbbPrepri\xc4\x8dan sem, da bo Gregg sodeloval.\xc2\xab Februarja 2013 je Rolie o ponovni zdru\xc5\xbeitvi za Radio.com povedal: \xc2\xbbGre samo za sestavo zasedbe in izvedbo. Jaz sem za. Mislim, da je to odli\xc4\x8dna ideja. Ljudem bo v\xc5\xa1e\xc4\x8d. Odli\xc4\x8dno bo!\xc2\xab_NEWLINE_29. decembra 2013 je v Washingtonu Santana prejel nagrado Kennedy Center Honors, kar je najvi\xc5\xa1je ameri\xc5\xa1ko odlikovanje na podro\xc4\x8dju kulture in umetnosti._NEWLINE_6. maja 2014 je iz\xc5\xa1el Santanin prvi album v \xc5\xa1pan\xc5\xa1\xc4\x8dini, Coraz\xc3\xb3n. 4. novembra tega leta so iz\xc5\xa1li njegovi spomini, The Universal Tone: Bringing My Story to Light. 12. septembra 2015 je kot \xc4\x8dlan skupine basista Grateful Deadov Phila Lesha, Phil Lesh & Friends, nastopil na tretjem festivalu Lockn' Music Festival._NEWLINE_15. aprila 2016 je skupina izdala album Santana IV, studijski album, ki je zdru\xc5\xbeil klasi\xc4\x8dno zasedbo skupine v sestavi Carlos Santana (kitara, vokal), Gregg Rolie (klaviature, solo vokal), Neal Schon (kitara, vokal), Michael Carabello (tolkala) in Michael Shrieve (bobni). Santana IV je prvi album po 45 letih in albumu Santana III, ki ga je posnel omenjeni kvintet. Zasedbi \xc2\xbbSantana IV\xc2\xab\xc2\xa0sta se v studiu pridru\xc5\xbeila \xc5\xa1e trenutna \xc4\x8dlana Santane, basist Benny Rietveld in tolkalist Karl Perazzo, na dveh skladbah pa je kot gostujo\xc4\x8di vokalist sodeloval Ronald Isley.\n_START_SECTION_\nVplivi\n_START_PARAGRAPH_\nNekje v starosti osmih let je Santana \xc2\xbbpadel pod vpliv\xc2\xab\xc2\xa0bluesovskih izvajalcev kot so B.B. King, Javier B\xc3\xa1tiz in John Lee Hooker. Na Santanino igranje je mo\xc4\x8dno vplival tudi jazz kitarist G\xc3\xa1bor Szab\xc3\xb3. Njegova kompozicija \xc2\xbbGypsy Queen\xc2\xab\xc2\xa0je bila uporabljena kot drugi del Santanine priredbe skladbe Petra Greena, \xc2\xbbBlack Magic Woman\xc2\xab. Santanin instrumentalni album iz leta 2012, Shape Shifter, vsebuje skladbo z naslovom \xc2\xbbMr. Szabo\xc2\xab, ki je bila posneta v poklon Szabu v njegovem stilu. Santana je kot pomembne vzornike ozna\xc4\x8dil tudi Jimija Hendrixa, Mika Bloomfielda, Hanka Marvina in Petra Greena. Bloomfielda je ozna\xc4\x8dil za neposrednega mentorja, kar je zapisal tudi v predgovoru Bloomfieldove biografije, Michael Bloomfield: If You Love These Blues \xe2\x80\x93 An Oral History leta 2000._NEWLINE_Santana se je preselil v San Francisco, oktobra 1966 pa je ustanovil skupino Santana Blues Band. Leta 1968 je skupina za\xc4\x8dela v svoj zvok vklju\xc4\x8devati razli\xc4\x8dne vplive. \xc2\xbb\xc4\x8ce bi \xc5\xa1el v sobo nekega prijatelja,\xc2\xab\xc2\xa0je povedal Santana o skupini, \xc2\xbbbi poslu\xc5\xa1al Slyja [Stona] in Jimija Hendrixa; nekdo drug Stonese in Beatlese. Spet nekdo bi poslu\xc5\xa1al Tita Puenteja in Monga Santamario. Nekdo bi poslu\xc5\xa1al Milesa [Davisa] in [Johna] Coltrana... . Zdelo se mi je kot da sem na univerzi.\xc2\xab\n_START_SECTION_\nOja\xc4\x8devalniki\n_START_PARAGRAPH_\nZna\xc4\x8dilni kitarski zvok Carlosa Santane nastaja s pomo\xc4\x8djo \xc5\xa1tevilnih oja\xc4\x8devalnikov, v katere je vklopljena kitara. Oja\xc4\x8devalci vklju\xc4\x8dujejo Mese Boogie Mark I, Dumble Overdrive Reverb in Bludotone. Santana primerja tonalne kvalitete vsakega oja\xc4\x8devalca s toni, ki jih proizvede pevec. Trojni oja\xc4\x8devalni preklopnik je potreben, da lahko Santana menja med oja\xc4\x8devalniki. Pogosto pa so unikatni toni oja\xc4\x8devalev me\xc5\xa1ani skupaj, kar ustvari polnej\xc5\xa1i ton._NEWLINE_Santana je odgovoren za popularizacijo oja\xc4\x8devalca znamke Mesa._NEWLINE_Santana kombinira oja\xc4\x8devalnik Mesa/Boogie Mark I z zvo\xc4\x8dniki Altec 417-8H oz. JBL E120 in Dumble Overdrive Reverbom in/ali Dumble Overdrive Special, ki je speljan skozi Marshall 4x12 Cabinet z zvo\xc4\x8dniki Celestion G12M \xc2\xbbGreenback\xc2\xab, odvisno od \xc5\xbeelenega zvoka. Zvok zajemajo mikrofoni Shure KSM-32. Doma uporablja Santana oja\xc4\x8devalnik Fender Cyber-Twin Amp._NEWLINE_V za\xc4\x8detku svoje kariere je Santana uporabljal tranzistorski oja\xc4\x8devalnik GMT in Fender Twin. GMT 226A je bil uporabljen tako na Woodstocku kot tudi med snemanjem debitantskega albuma Santana. V tem \xc4\x8dasu je Santana za\xc4\x8del uporabljati oja\xc4\x8devalnik Fender Twin, ki ga je uporabljal pri snemanju prvih dveh albumov.\n_START_SECTION_\nZasebno \xc5\xbeivljenje\n_START_PARAGRAPH_\nSantana je leta 1965 postal naturaliziran dr\xc5\xbeavljan ZDA._NEWLINE_19. oktobra 2007 je Deborah Santana, ki je bila s Carlosom poro\xc4\x8dena 34 let, vlo\xc5\xbeila zahtevek za lo\xc4\x8ditev zaradi \xc2\xbbnepremostljivih razlik\xc2\xab._NEWLINE_9. julija 2010 je Santana med koncertom turneje Universal Tone Tour v Chicagu za roko zaprosil bobnarko Cindy Blackman. Par se je decembra 2010 poro\xc4\x8dil. Carlos in Cindy trenutno \xc5\xbeivita v Las Vegasu._NEWLINE_Santana ima tri otroke: Salvadorja, Stello in Angelico.\n_START_SECTION_\nNagrade\n_START_PARAGRAPH_\nPrejel je Kennedyjevo nagrado leta 2013."